作者:徐鉉
標題:納後夕侍宴
內容:天上軒星正，雲間湛露垂。禮容過渭水，宴喜勝瑤池。彩霧籠花燭，升龍肅羽儀。君臣歡樂日，文物盛明時。簾卷銀河轉，香凝玉漏遲。華封傾祝意，觴酒與聲詩。時平物茂歲功成，重翟排雲到玉京。四海未知春色至，今宵先入九重城。銀燭金爐禁漏移，月輪初照萬年枝。造舟已似文王事，卜世應同八百期。漢主承幹帝道光，天家花燭宴昭陽。六衣盛禮如金屋，彩筆分題似柏梁。